व्रत वाला पैकेट बंद खाना खाया था; FDA ने कई जिलों में छापेमारी शुरू की
Rajasthan Jaisalmer Food Poisoning Case - जैसलमेर में पैकेट बंद व्रत का आइटम खाकर बुधवार को 200 से ज्यादा लोग बीमार हो गए। फूड पॉइजनिंग के कारण उन्हें हॉस्पिटल में भर्ती कराया गया।
जैसलमेर में पैकेट बंद व्रत का आइटम खाकर बुधवार को 200 से ज्यादा लोग बीमार हो गए। फूड पॉइजनिंग के कारण उन्हें हॉस्पिटल में भर्ती कराया गया। पैकेट बंद आइटम खाने के बाद लोगों को उल्टियां, जी मचलाना, पेट में दर्द जैसी परेशानी होने लगी। उन्हें फौरन हॉस्पिटल पहुंचाया गया। देर रात तक हॉस्पिटल में सारे बेड फुल हो गए थे। घटना के बाद जैसलमेर, जोधपुर सहित राजस्थान के कई हिस्सों में FDA ने छापेमारी शुरू कर दी है। जोधपुर से माल सप्लाई करने वाले युवक को पकड़ा भी गया है।
जैसलमेर के जवाहिर हॉस्पिटल में शाम करीब पांच बजे एक-एक कर मरीजों का आना शुरू हुआ। लगातार मरीज आते रहे, इससे भीड़ बढ़ गई। हर ओर अफरा-तफरी का माहौल था। देर रात तक मरीजों का आना जारी था। शहर व ग्रामीण इलाकों से 100 से 200 मामले जिले भर में सामने आए हैं। बताया जा रहा है कि व्रत के दौरान खाया जाने वाला 'भगर' खाने से सभी लोग बीमार हुए हैं। ये एक खास ब्रांड 'मनपसंद' का बताया जा रहा है। हेल्थ डिपार्टमेंट ने सभी को चेतावनी दी है कि फिलहाल वे इस ब्रांड का 'भगर' खाने से बचें।
कम पड़ गए हैं बेड
बड़ी संख्या में लोगों के बीमार होने के बाद जैसलमेर जिला प्रशासन सकते में आ गया। फूड पॉइजनिंग के मरीजों का शहर व केलक, काटोड़ी, पोकरण, रामदेवरा, मोहनगढ़ सहित अलग-अलग गांवों और शहर के अलग-अलग हिस्सों से आना लगातार जारी है। हॉस्पिटल में बेड ही कम पड़ गए हैं। ट्रॉमा के पास वाला कोरोना का वार्ड भी फूड पॉइजनिंग के मरीजों के लिए खोला गया है।
बताया जा रहा है कि एक साथ इतने मरीज पहले नहीं आए। प्रशासन ने हेल्थ डिपार्टमेंट, पुलिस को अलर्ट कर दिया है। जैसलमेर के जवाहिर हॉस्पिटल में तैनात फिजिशियन डॉ. रेवता राम ने कहा- विशेष तरह का 'भगर' खाने से लोग बीमार हुए हैं। वोमेटिंग, चक्कर आना आदि इसके लक्षण हैं। सभी को एडमिट किया जा रहा है।
प्रशासन-जनप्रतिनिधि पहुंचे हॉस्पिटल
घटना की जानकारी मिलते ही जिला प्रशासन के सभी अधिकारी, एडीएम, तहसीलदार, नायब तहसीलदार, एसपी, पुलिस स्टाफ, विधायक रूपाराम, पूर्व प्रधान अमरदीन, कांग्रेस के जिलाध्यक्ष उम्मेद सिंह तंवर समेत कई सामाजिक कार्यकर्ता भी हॉस्पिटल आए और मरीजों की मदद करने लगे।
जोधपुर, जैसलमेर सहित कई जिलों में छापेमारी
जैसलमेर में 'मनपसंद' प्रोडक्ट से हुई फूड पॉइजनिंग की घटना के बाद FDA ने जैसलमेर सहित जोधपुर व अन्य जिलों में छापेमारी शुरू कर दी है। जैसलमेर के फूड सेफ्टी अधिकारी प्रवीण चौधरी ने बताया कि जोधपुर में मंडोर मंडी स्थित गोरांश ईंटरप्राइजेज के खिलाफ कार्रवाई की गई है। 3298 किलो मनपसंद गोरांश ईंटरप्राइजेज से मिला है। इसके बाद नासिक से माल जाकर सप्लाई करने वाले अनुराग को जोधपुर से पकड़ा गया है। जैसलमेर में भी छापेमारी चल रही है।
